|  |  |  |  |
| --- | --- | --- | --- |
| 16.12.2021. | |  | Nr. 141 |
|  | |  | (prot. Nr.52, 2.p) |
| **Par sabiedrības ar ierobežotu atbildību**  **“Rojas DzKU” ūdenssaimniecības pakalpojumu tarifiem** |  | | |

Sabiedrisko pakalpojumu regulēšanas komisija (turpmāk – Regulators) 2021.gada 19.aprīlī saņēma sabiedrības ar ierobežotu atbildību “Rojas DzKU”, vienotais reģistrācijas numurs: 49003000396, juridiskā adrese: Selgas iela 8, Roja, Rojas pagasts, Talsu novads, LV-3264 (turpmāk – SIA “Rojas DzKU”), iesniegumu (2021.gada 16.aprīlis Nr. 1-4/11) ar tam pievienoto ūdenssaimniecības pakalpojumu tarifu projektu un 2021.gada 22.jūlijā, 23.augustā, 26.augustā, 30.augustā, 2.septembrī, 18.oktobrī, 2.novembrī, 16.novembrī, 17.novembrī un 3.decembrī – papildu informāciju un izmaksas pamatojošus dokumentus (2021.gada 22.jūlijs bez Nr.; 2021.gada 23.augusts bez Nr.; 2021.gada 26.augusts bez Nr.; 2021.gada 30.augusts bez Nr.; 2021.gada 2.septembris bez Nr.; 2021.gada 15.oktobris bez Nr.; 2021.gada 29.oktobris Nr.1-4/57; 2021.gada 16.novembris bez Nr.; 2021.gada 17.novembris bez Nr.; 2021.gada 3.decembris Nr.1-4/66) (turpmāk – tarifu projekts).

**Regulators konstatē un secina**

1. SIA “Rojas DzKU” 2021.gada 19.aprīlī iesniedza ūdensapgādes pakalpojumu tarifa projektu 0,95 EUR/m³ (bez pievienotās vērtības nodokļa) un kanalizācijas pakalpojumu tarifa projektu 1,42 EUR/m³ (bez pievienotās vērtības nodokļa).
2. Tarifu projekts ir aprēķināts saskaņā ar Regulatora 2016.gada 14.janvāra lēmumu Nr.1/2 “Ūdenssaimniecības pakalpojumu tarifu aprēķināšanas metodika” (turpmāk – Metodika) un atbilst likuma “Par sabiedrisko pakalpojumu regulatoriem” 19.panta pirmajai daļai un 20.panta pirmajai daļai.
3. SIA “Rojas DzKU” paziņojumu par tarifu projektu publicēja 2021.gada 30.aprīlī (Latvijas Vēstnesis, 2021, 83.nr.) un 2021.gada 30.aprīlī nosūtīja Rojas novada pašvaldībai publicēšanai tīmekļvietnē. Priekšlikumi un ieteikumi par tarifu projektu Regulatorā nav saņemti.
4. Regulators 2021.gada 21.aprīlī nosūtīja Rojas novada pašvaldībai vēstuli ar lūgumu sniegt viedokli par vienādu ūdenssaimniecības pakalpojumu tarifu piemērošanu visiem SIA “Rojas DzKU” ūdenssaimniecības pakalpojumu lietotājiem.
5. Regulators 2021.gada 21.maijā saņēma Rojas novada pašvaldības 2021.gada 21.maija vēstuli Nr.3-2/281, kurā pašvaldība informē, ka atbalsta vienotu ūdenssaimniecības pakalpojumu tarifu piemērošanu visiem SIA “Rojas DzKU” ūdenssaimniecības pakalpojumu lietotājiem.
6. Regulators lūdza SIA “Rojas DzKU” iesniegt nepieciešamo papildu informāciju un skaidrojumus par tarifu projektu, un SIA “Rojas DzKU” iesniedza Regulatoram tarifu projektu veidojošo izmaksu pamatojošos dokumentus un tarifu projekta precizējumus, kur ūdensapgādes pakalpojumu tarifa projekts aprēķināts 1,01 EUR/m³ (bez pievienotās vērtības nodokļa) un kanalizācijas pakalpojumu tarifa projekts aprēķināts 1,66 EUR/m³ (bez pievienotās vērtības nodokļa).
7. Regulators ir izvērtējis tarifu projektu un to veidojošo izmaksu pamatojumu un secina, ka tarifu projekts ir pamatots un aprēķināts tādā apmērā, lai segtu SIA “Rojas DzKU” ūdenssaimniecības pakalpojumu izmaksas.
8. SIA “Rojas DzKU” pilnvarotais pārstāvis piedalījās Regulatora padomes sēdē attālināti un uzturēja lūgumu apstiprināt iesniegtos ūdenssaimniecības pakalpojumu tarifus.

Saskaņā ar Metodikas 5., 7., 8., 9., 21., 61. un 66.punktu, pamatojoties uz likuma “Par sabiedrisko pakalpojumu regulatoriem” 5.pantu, 9.panta pirmās daļas 1. un 3.punktu un otro daļu, 19.panta pirmo, septīto un trīspadsmito daļu, 20.panta pirmo daļu un 21.panta piekto daļu, kā arī Administratīvā procesa likuma 55.panta 1.punktu, 56.panta pirmo daļu un 63.panta pirmās daļas 1.punktu,

**padome nolemj:**

1. apstiprināt SIA “Rojas DzKU” šādus tarifus (bez pievienotās vērtības nodokļa):
   1. ūdensapgādes pakalpojumu tarifu 1,01 EUR/m3;
   2. kanalizācijas pakalpojumu tarifu 1,66 EUR/m3;
2. noteikt, ka lēmuma 1.punktā apstiprinātie tarifi stājas spēkā 2022.gada 1.februārī;
3. atcelt no 2022.gada 1.februāra Sabiedrisko pakalpojumu regulēšanas komisijas 2014.gada 4.decembra lēmumu Nr.322 “Par sabiedrības ar ierobežotu atbildību “Rojas DzKU” ūdenssaimniecības pakalpojumu tarifiem” (Latvijas Vēstnesis, 2014, 245.nr.).

Ja mainās tarifus ietekmējošie faktori vai SIA “Rojas DzKU” neievēro normatīvos aktus vai Regulatora lēmumos noteikto, Regulators var ierosināt tarifu pārskatīšanu un atcelt šo lēmumu.

Lēmums stājas spēkā ar tā parakstīšanas dienu.

Šo administratīvo aktu var pārsūdzēt Administratīvajā apgabaltiesā viena mēneša laikā no dienas, kad ieinteresētā persona uzzina vai tai vajadzēja uzzināt par pieņemto administratīvo aktu.

|  |  |
| --- | --- |
| Priekšsēdētāja | A. Ozola |

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU